ኦሞ ማይክሮ ፋይናንስ 1ነጥብ1 ቢሊየን ብር ብድር ማቅረቡን አስታወቀ
በደቡብ ክልል የኦሞ ማይክሮ ፋይናንስ ተቋም በተለያዩ የስራ ዘርፎች ለተሰማሩ የክልሉ ነዋሪዎች ከ1.1 ቢሊየን ብር በላይ ብድር ማቅረቡን ገለፀ፡፡የደቡብ ክልል ኦሞ ማይክሮ ፋይናስ ተቋም ዋና ስራ አስፈጻሚ ተወካይ አቶ የሺዋስ አለሙ እንዳሉት ፤ባለፉት 5 ወራት በክልሉ በገጠር እና በከተማ በተለያዩ የሥራ መስኮች ለተሰማሩ የህብረተሰብ ክፍሎች ከ1 ነጥብ 1 ቢሊየን በላይ ብር ብድር ማሰራጨት ተችሏል፡፡የህብረተሰቡን የቁጠባ ባህል ለማጎልበት በተደረገ ዘርፈ ብዙ ጥረት ከ1 ነጥብ 8 ቢሊየን በላይ ብር ከቁጠባ መሰብሰብ መቻሉንም ጠቁመዋል፡፡የህብረተሰቡን የብድርና ቁጠባ አቅም ወደ ተሻለ ደረጃ ለማሳደግ ተቋሙ የነበሩበትን የአፈጻጸም ውስንነቶች በማረም የደንበኞችን ፍላጎት መሰረት በማድረግ ተቋማዊ የአሰራር ለውጥ በመዘርጋት እየሰራ መሆኑንም ገልጸዋል፡፡ተቋሙ ከተመሰረተ ጀምሮ 4 ነጥብ 4 ሚሊዮን የህብረተሰብ ክፍሎች ከ13 ነጥብ 7 ቢሊዮን በላይ ብር መቆጠብ መቻላቸውን ጠቁመው፤ የህብረተሰቡ የቁጠባ ባህል ከጊዜ ወደ ጊዜ እያደገ መምጣቱንም አስረድተዋል፡፡ከባለፉት ሁለት እና ሶስት ዓመታት ወዲህ የህብረተሰቡ የቁጠባ አቅም እድገት ማሳየቱን የገለጹት አቶ የሺዋስ በቀጣይም በዘርፉ የሚካሔደው ሁሉን አቀፍ ጥረት ተጠናክሮ ይቀጥላል ብለዋል፡፡ከብድር ስርጭትና አመላለስ ጋር ተያይዞ የሚስተዋሉ ችግሮችን በመፈተሽ የአገልግት አሰጣጡን በማዘመን ተደራሽነቱን ይበልጥ የማጠናከር ስራ ትኩረት እንደተሰጠው አቶ የሺዋስ አመልክተዋል፡፡